b'\n_START_ARTICLE_\nLilongwe\n_START_SECTION_\nZgodovina\n_START_PARAGRAPH_\nZametki mesta segajo v leto 1904, ko je britanska kolonialna oblast na pro\xc5\xa1njo lokalnega poglavarja ustanovila administrativno postojanko (boma). Obmo\xc4\x8dje se je najprej imenovalo Bwalia, nato pa so ga poimenovali Lilongwe po tamkaj\xc5\xa1nji reki. Zaradi strate\xc5\xa1ke lege ob kri\xc5\xbei\xc5\xa1\xc4\x8du pomembnih prometnic kolonije Nyasaland je pritegnilo trgovske dru\xc5\xbebe in \xc5\xbee kmalu je tu \xc5\xbeivela \xc5\xa1tevil\xc4\x8dna skupnost indijskih delavcev._NEWLINE_Po prvi svetovni vojni je podjetje Imperial Tobacco Company odprlo tovarno za predelavo tobaka, kasneje pa so v okolici nastale tudi obse\xc5\xbene planta\xc5\xbee. Po osamosvojitvi Malavija leta 1964 je premier Hastings K. Banda spro\xc5\xbeil iniciativo za preselitev administrativnega sredi\xc5\xa1\xc4\x8da dr\xc5\xbeave iz mesta Blantyre, deloma za pospe\xc5\xa1itev razvoja osrednjega dela nove dr\xc5\xbeave. S pomo\xc4\x8djo ju\xc5\xbenoafri\xc5\xa1kih posojil je bil zgrajen vladni kompleks in ustanovljena univerza. Leta 1983 je bilo v bli\xc5\xbeini odprto \xc5\xa1e letali\xc5\xa1\xc4\x8de, ki je edino mednarodno letali\xc5\xa1\xc4\x8de v Malaviju.'